b'\n_START_ARTICLE_\nSideroblastna anemija\n_START_SECTION_\nSimptomi\n_START_PARAGRAPH_\nSimptomi pri sideroblastni anemiji so ko\xc5\xbena bledica, utrujenost, omotica ter pove\xc4\x8dana jetra in vranica. Zaradi kopi\xc4\x8denja \xc5\xbeeleza v organih lahko nastopijo sr\xc4\x8dne bolezni, po\xc5\xa1kodbe jeter in odpoved ledvic.\n_START_SECTION_\nDiagnoza\n_START_PARAGRAPH_\nV kostnem mozgu se nahajajo sideroblasti z zna\xc4\x8dilnimi obro\xc4\x8dastimi jedri._NEWLINE_Bolnik je zmerno do hudo slabokrven. Zna\xc4\x8dilni sta anizocitoza in poikilocitoza. Prisotna so Pappenheimerjeva telesca. Povpre\xc4\x8dni korpuskularni volumen eritrocita je lahko zmanj\xc5\xa1an (v tem primeru gre za mikrocitno anemijo). \xc5\xa0irina porazdelitve eritrocitov po velikosti je pove\xc4\x8dana, histogram je pomaknjen v levo. Bele krvni\xc4\x8dke in krvne plo\xc5\xa1\xc4\x8dice so normalne. V kostnem mozgu je prisotna eritroidna hiperplazija; zorenje eritrocitov je zavrto._NEWLINE_Ve\xc4\x8d kot 40\xc2\xa0% zore\xc4\x8dih eritrocitov predstavljajo sideroblasti. Serumska koncentracija \xc5\xbeeleza, dele\xc5\xbe saturacije in feritin so povi\xc5\xa1ani. Skupna sposobnost vezave \xc5\xbeeleza je normalna ali povi\xc5\xa1ana, hemosiderin v kostnem mozgu je povi\xc5\xa1an.\n_START_SECTION_\nZdravljenje\n_START_PARAGRAPH_\nV nekaterih primerih je anemija tako huda, da je potrebna transfuzija krvi. Bolniki se obi\xc4\x8dajno ne odzivajo na zdravljenje z eritropoetinom. V nekaterih primerih so poro\xc4\x8dali o izbolj\xc5\xa1anju ob uporabi srednjih do visokih odmerkov piridoksina (vitamina B\xe2\x82\x86). Pri zelo hudi obliki sideroblastne anemije obstaja tudi mo\xc5\xbenost presaditve krvnega mozga, vendar o uspehu takega zdravljenja ni veliko podatkov. Desferioksamin se daje pri prepre\xc4\x8devanju prekomernega povi\xc5\xa1anja \xc5\xbeeleza v organizmu zaradi transfuzij.'